
Om denne boka

I dagens helseteneste er det mange aktørar, instansar og organisatoriske nivå som må samhandla for å skapa gode og samanhengande helsetenester for pasientane. I dette komplekse landskapet treng sjukepleiarar kunnskap som sikrar at pasienten opplever kontinuitet og kvalitet.

I boka viser forfattarane kor utfordrande samhandling med aktørar frå ulike kunnskapsfelt i ulike delar av helsetenesta kan vera, men også kva organisatoriske verkemiddel sjukepleiarar kan dra vekslar på i arbeidet sitt. Forfattarane gjer greie for kva fagleg ansvar sjukepleiarar har i ulike samhandlingskontekstar, og kva det organisatoriske arbeidet kan innebera meir konkret. Her står informasjonssystem, koordinering og organiseringsarbeid sentralt, og lesarane vert presenterte for verktøy som dei kan bruka i arbeidskvardagen.

Sentrale spørsmål i framstillinga er kva kunnskap og kompetanse som skal til for å skapa gode og samanhengande helsetilbod til pasientane. Forfattarane brukar konkrete eksempel for å gjera stoffet relevant, og ei blanding av praktiske og reflekterande oppgåver er med på å aktivisera studentane.


Ragnhild Hellesø og Randi Opheim

Samhandling i helsetenesta

Sjukepleiarens faglege og organisatoriske rolle

Forord

Samhandling er avgjerande for å sikra koordinerte og forsvarlege helsetenester. Å skriva ei bok om samhandling er å skriva i eit helsepolititisk område som er i utvikling, og der det stadig kjem ny forsking. Det vil seia at vi veit mykje om kva som skal til av rammevilkår, organisatoriske tiltak og fagleg kompetanse for at pasientar skal oppleva trygge og pasientretta tenester. Så kvifor treng vi ei bok retta til dei som utdannar seg til helsepersonell i dag? Og når vi har så mykje kunnskap på feltet, kvifor kjem det med jamne mellomrom oppslag som viser at pasientar erfarer manglande kontinuitet og kvalitet når dei treng helsehjelp? Sjølv om rammene for samhandling har vore i endring dei ti siste åra og mykje fungerer godt, ser vi likevel at det er grunnleggjande utfordringar som går igjen. I denne boka tek vi difor opp perspektiv som kan bidra til auka forståing av mekanismar som styrer samhandlingslandskapet.

Når ein vel å utdanna seg innan ein helsefagleg profesjon, slik som å bli sjukepleiar, utdannar ein seg til ei samfunnsoppgåve og er med på å påverka kva helsetenester pasientar får, når tenestene blir gitt, og ikkje minst korleis dei blir utforma. På denne måten medverkar ein som profesjonsutøvar djupast sett med igangsetjing og utøving av offentleg politikk. Gjennom utdanninga si treng ein difor kunnskap som gjer at ein kan fylla det samfunnsmandatet ein har. For sjukepleiarar inneber det at dei må kunna kombinera den direkte pasientretta helsehjelpa med kunnskap og forståing av helsetenesta si organisering. Difor søkjer vi i denne boka å gi innsikt i rammer og faglege perspektiv som har betyding for samhandlinga.

Begge forfattarane har gjennom mange år arbeidd med ulike typar pasientar, men mest med dei som har langvarige og kroniske sjukdommar. Det har utfordra oss til å tileigna oss samhandlingskompetanse på det praktiske planet og utvikla kunnskap på feltet gjennom forsking som vektlegg samhandling på tvers av profesjonar, med andre nivå i helsetenesta og mellom sektorar. I tillegg har vi lang erfaring frå undervisning av masterstudentar og rettleiing av ph.d.-kandidatar som har kome med sine erfaringar og si innsikt frå ulike delar av helsetenesta. Vi vil retta ei takk til alle desse for inspirasjon og diskusjonar. Vi vil også retta ei stor takk til dei mange forskarkollegaene vi har møtt og samarbeidd med gjennom ulike forskingsprosjekt. Dette er samarbeid om kunnskapsproduksjon som har vore heilt avgjerande for at denne boka har blitt til.

Vi takkar også Norsk faglitterær forfatter- og oversetterforening for stipend til arbeidet.

Ei særleg takk går til redaktør Beate Homlong i Samlaget for svært konstruktive og støttande innspel gjennom alle fasar med å skriva denne boka.

Oslo, 7. november 2022

